CELEX: C2005/143/26
Language: lv
Date: 2005-06-11 00:00:00
Title: Lieta C-127/05: Prasība pret Lielbritānijas un Ziemeļīrijas Apvienoto Karalisti, ko Eiropas Kopienu Komisija iesniedza 2005. gada 21. martā

11.6.2005   
            
            
               LV
            
            
               Eiropas Savienības Oficiālais Vēstnesis
            
            
               C 143/18
            
         Prasība pret Lielbritānijas un Ziemeļīrijas Apvienoto Karalisti, ko Eiropas Kopienu Komisija iesniedza 2005. gada 21. martā
   (Lieta C-127/05)
   (2005/C 143/26)
   tiesvedības valoda — angļu
   Eiropas Kopienu Tiesā 2005. gada 21. martā izskatīšanai ir iesniegta prasība pret Lielbritānijas un Ziemeļīrijas Apvienoto karalisti, ko cēla Eiropas Kopienu Komisija, kuru pārstāv M. Ž. Žonsi [M.-J. Jonczy] un N. Jerels [N. Yerrell], tās juridiskā dienesta [darbinieki].
   Prasītājas prasījumi Tiesai ir šādi:
   
               1)
            
            
               atzīt, ka, ierobežojot darba devēju pienākumu nodrošināt darba ņēmēju drošību un veselības aizsardzību visos ar darbu saistītos aspektos, “ciktāl tas ir saprātīgi izpildāms”, Apvienotā Karaliste nav izpildījusi pienākumus, ko tai uzliek Padomes 1989. gada 12. jūnija Direktīvas 89/391/EEK par pasākumiem, kas ieviešami, lai uzlabotu darba ņēmēju drošību un veselības aizsardzību darbā (1), 5. panta 1. un 4. punkts;
            
         
               2)
            
            
               piespriest Lielbritānijas un Ziemeļīrijas Apvienotajai karalistei atlīdzināt tiesāšanās izdevumus.
            
         Pamati un galvenie argumenti
   Komisijas sūdzība ir balstīta uz 1974. gada Akta par veselības un drošības aizsardzību darbā 2. sadaļas pirmo punktu, kas nosaka, ka katra darba devēja pienākums ir nodrošināt darba vietā tā darbinieku veselību, drošību un labklājību, “ciktāl tas ir saprātīgi izpildāms”. Komisija uzskata, ka šī darba devējiem uzliktā pienākuma kvalifikācija nav saderīga ar Direktīvas 89/391/EEK (turpmāk tekstā — “Direktīva”) 5. panta 1. un 4. punktu.
   Komisija apgalvo, ka:
   
               i)
            
            
               5. panta 1. punkts uzliek darba devējam atbildību attiecībā uz visiem notikumiem, kas ir pretrunā tā darbinieku veselības un drošības aizsardzībai, ja vien netiek minēti kādi ļoti īpaši, 5. panta 4. punktā minēti apstākļi;
            
         
               ii)
            
            
               to, inter alia, apstiprina Direktīvas pieņemšanas vēsture un Kopienas likumdevēja apzināts klauzulas — “ciktāl tas ir saprātīgi izpildāms” — iekļaušanas noraidījums;
            
         
               iii)
            
            
               savukārt Apvienotās Karalistes tiesību akti (atbilstoši valsts tiesu interpretācijai) ļauj darba devējam izvairīties no atbildības, ja viņš var pierādīt, ka naudas, laika vai grūtību nozīmē ieguldītās pūles turpmāku pasākumu pieņemšanā nav proporcionālas riskam;
            
         
               iv)
            
            
               šo “līdzsvara testu” valsts tiesas acīmredzami piemēro visos gadījumos, ne tikai Direktīvas 5. panta 4. punktā minētajās izņēmuma situācijās;
            
         
               v)
            
            
               vēl jo vairāk, [jēdziena] “saprātīgi izpildāms” novērtējums ļauj darba devējam uz to attiecināt izmaksu apsvērumus (finansiālā ziņā), pretēji Direktīvas 5. panta 4. punktam, ņemot vērā Direktīvas 13. apsvērumu.
            
         
      (1)  OV L 183, 1. lpp.